GULF ลั่นรายได้โต 50% รับรู้ “ไบโอแมส-วินด์ฟาร์ม” เต็มปี วางงบ 4 หมื่นล.ขยายลงทุนเต็มสูบ
GULF ลั่นรายได้โต 50% รับรู้ “ไบโอแมส-วินด์ฟาร์ม” เต็มปี วางงบ 4 หมื่นล.ขยายลงทุนเต็มสูบ
22 มี.ค. 2564

นางยุพาพิน วังสิวัฒน์ กรรมการ และประธานเจ้าหน้าที่บริหารด้านการเงิน บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า ในปีนี้บริษัทคาดว่ารายได้ของบริษัทจะเติบโตราว 50% เทียบกับช่วงเดียวกันของปีก่อนที่มีรายได้ 3.58 หมื่นล้านบาท โดยมาจากการเปิดดำเนินโครงการ อาทิ Gulf SRC ซึ่งเป็นโครงการ IPP กำลังผลิต 2650MW ซึ่งแบ่งเป็นยูนิตที่ 1 กำลังผลิต 662.5MW ซึ่งจะเปิดดำเนินการวันที่ 31 มี.ค.64 และยูนิตที่ 2 กำลังผลิต 662.5MW ซึ่งจะเปิดดำเนินการ 1 ต.ค.64
พร้อมกันนี้ยังมีโครงการ Mekong Wind ซึ่งเป็นโรงไฟฟ้าพลังงานลมที่เวียดนาม ซึ่งจะเปิดดำเนินการ 128MW โดยแบ่งออกเป็น 3 เฟส ประกอบด้วย เฟส 1 จำนวน 30MW เปิดดำเนินการช่วง พ.ค.64 และเฟส 2-3 จำนวน 98MW เปิดดำเนินการช่วง ต.ค.64 รวมถึงโครงการในประเทศโอมาร์ จำนวน 326MW โดยเฟส 1 จำนวน 40MW จะเปิดดำเนินการในช่วงเดือน พ.ค.64
นอกจากนี้ ในอนาคตยังมีกำลังผลิตเพิ่มเติมเข้ามาจากในส่วนของ GNC หรือ 1 ใน 12 SPP ซึ่งในช่วงเดือนธ.ค.63 ทางบริษัทได้เซ็นลงนามสัญญาความร่วมมือกับเขตอุตสาหกรรมกบินทร์บุรีในการขายไฟให้กับลูกค้าในนิคม จำนวน 35MW ซึ่งจะทยอย COD ตั้งแต่ไตรมาส 4/64 เป็นต้นไป
ขณะที่ในส่วนของ Gulf 1 ซึ่งเป็นบริษัทที่ตั้งขึ้นมาเพื่อทำโซลาร์รูฟท็อป โดยมีแผนจะเซ็น PPA อีกราว 200MW ในปี 2564 และจะเริ่มทยอย COD บางส่วนตั้งแต่ช่วงไตรมาส 4/64 เป็นต้นไป ซึ่งจะช่วยผลักดันให้รายได้ของบริษัทเติบโตอย่างแข็งแกร่งในปีนี้
นอกจากนี้ ในปี 2564 จะเป็นปีที่บริษัทจะรับรู้กำไร และรายได้เต็มปีของโครงการไบโอแมส ที่จะนะ จำนวน 25MW ซึ่งเริ่มเปิดดำเนินการไปตั้งแต่ มี.ค.63 ซึ่งปีนี้จะสามารถรับรู้รายได้ และกำไรทั้งปี อีกทั้งยังมีโรงไฟฟ้าพลังงานลมที่ประเทศเยอรมัน ซึ่งเริ่มรับรู้รายได้มาตั้งแต่ไตรมาส 4/63 และปีนี้จะเป็นปีที่รับรู้ได้เต็มปีเช่นกัน รวมถึง PTT NGD ที่เพิ่งซื้อมา 40% ซึ่งจะเริ่มรับรู้กำไรได้ตั้งแต่ไตรมาส 1/64  รวมถึงการรับรู้ปันผลจากการเข้าไปลงทุนในหุ้นของ INTUCH และ SPCG
ขณะที่งบลงทุน บริษัทมองยาวไปถึง 10 ปีข้างหน้าที่ต้องใช้เงินราว 1 แสนล้านบาท โดยปีนี้คาดว่าจะใช้เงินราว 3-4 หมื่นล้านบาท เพื่อใช้ลงทุนในโครงการที่มีอยู่ และโครงการใหม่ เช่น M&amp;A เป็นต้น พร้อมกันนี้ ในปี 2564 นี้ บริษัทมีแผนจะออกหุ้นกู้ราว 1-2 หมื่นล้านบาท